b'\n_START_ARTICLE_\nDemagog\n_START_PARAGRAPH_\nBeseda demagog na splo\xc5\xa1no pomeni\xc2\xa0\xc2\xbbzapeljivec ljudstva\xc2\xab, ki brezvestno izkori\xc5\xa1\xc4\x8da svoj vpliv na ljudstvo, ve\xc4\x8dkrat z govorni\xc5\xa1ko nadarjenostjo, in ga podpihuje k nemirom in uporom. Izraz se je prvi\xc4\x8d za\xc4\x8del uporabljati v 19. stoletju v Prusiji za zastopnike nacionalno-liberalnih idej.\n_START_SECTION_\nIzvor besede in za\xc4\x8detki demagogije\n_START_PARAGRAPH_\nBeseda izvira iz gr\xc5\xa1\xc4\x8dine, saj je v stari Gr\xc4\x8diji pomenila ljudskega (Demos) vodjo (Agogos) ali dr\xc5\xbeavnika. Demagogos je bil v demokrati\xc4\x8dnih anti\xc4\x8dnih Atenah svetovalec vladajo\xc4\x8dega ljudstva. Za primer takega demagogosa, ki je izvajal brezvestno politiko mo\xc4\x8di, lahko omenimo strojarja Kleona (429 - 422 pr. n. \xc5\xa1t.), ki je po Periklejevi smrti leta 429 pr. n. \xc5\xa1t. nastopil kot prvi borec stranke, ki je terjala vojno proti \xc5\xa0parti, kar ga je leta 422 pr. n. \xc5\xa1t. tudi stalo \xc5\xbeivljenja na boji\xc5\xa1\xc4\x8du. Gr\xc5\xa1ki demagog je mo\xc4\x8d dobival predvsem na ljudskih skup\xc5\xa1\xc4\x8dinah, kjer je predvsem pri obsodbah politikov vplival na vodenje dr\xc5\xbeave.\n_START_SECTION_\nObdobje restavracije\n_START_PARAGRAPH_\nV letih 1815\xe2\x88\x921848 so v Nem\xc4\x8diji zaradi serije atentatov na ugledne me\xc5\xa1\xc4\x8dane, za\xc4\x8deli preganjati demagoge, ki naj bi bili odgovorni za umore. Avstrijski minister knez Clemens von Metternich je na ministrski konferenci avgusta 1819 dosegel, da so prepovedali \xc5\xa1tudentske organizacije, uvedli dodatne cenzure, podredili univerze in profesorje strogemu nadzoru ter odpustili revolucionarno misle\xc4\x8de, za kar je skrbela osrednja preiskovalna komisija v Mainzu. Prusija je tako pri preganjanju demagogov celo prekosila Avstrijo. Zapiranje in nenehne preiskave so marsikatero znano osebnost prisilile k begu iz dr\xc5\xbeave, kar je zatrlo sleherni odpor in uveljavilo reakcijo. Takratnega pruskega kralja Friderika Viljema III. je strah pred demagogijo prisilil, da se je \xc5\xa1e tesneje povezal z Avstrijo in Sveto alianso.\n_START_SECTION_\n20. stoletje\n_START_PARAGRAPH_\nTo stoletje zaznamuje kar nekaj politi\xc4\x8dnih osebnosti, ki so s pridom uporabile demagogijo in populisti\xc4\x8dno retoriko za vzpon na oblast. To sta bila na primer Adolf Hitler in Juan Peron.'